*Carabus glabratus*   Illustrasjon (Carl Gustav Calwer 1876 )
***Carabus glabratus*** er en av billene i delgruppen (underfamilien) jordløpere i familiegruppen løpebiller. Systematikken følger Carabidae of the World.

Utbredelse
----------

*Carabus glabratus* finnes i nesten hele Europa, men er noe sjeldnere helt i sørvest. Den er utbredt østover i Asia. Den finnes i Norge.

Utseende
--------

*Carabus glabratus* er 23–30 mm lang. Den er vanligvis stålfarget-svart eller kullsvart. Den er ikke metallisk glinsende, men mer matt, ofte med en blå-fiolett farge langs kanten av brystskjoldet og dekkvingene. Slekten *Carabus* er slekten med de «ekte jordløperne». Beina er lange løpebein, kroppen er elegant bygd. Dekkvingene er ganske glatte uten tydelige lengderibber, men med en fin korning overflate. De er oppsvulmet, smalere foran og bak og bredest på midten. Antennens første og andre ledd er bare (nakne), tredje og fjerde ledd med en lang børste/børster i spissen, mens leddene videre utover er dekket av fine korte hår med lengde ca halvparten av antennebredden. (Krever forstørrelse for å se).

Noen andre vanlige arter i slekten *Carabus* ligner. Fiolett jordløper (*Carabus violaceus*) er svært lik, men den har en tydelig fiolett sidestripe på brystskjoldet og dekkvingene. *Carabus problematicus* kan ha en metallisk blå-fiolett sidestripe, men har samtidig et tydelig lengdestripet mønster på dekkvingene. Den sistnevnte arten er vanlig i fjellet. Lærløperen kan også ligne, men kroppen er noe bredere og bevegelsene er ikke så hurtige (springer ikke like fort). Vanlig jordløper har lengderekker dannet av små fordypninger (punktrekker) på dekkvingene.

Levevis
-------

*Carabus glabratus* er vanlig og lever helst i fuktig løvskog med mose og rik vegetasjon. Den finnes ofte i nærheten av råtnende organisk materiale, som ved kompost. Den er vanligvis nattaktiv og lever som predator på andre dyr. De voksne sees fra våren og helt til utpå høsten. De overvintrer som voksen (imago), nedgravd i et hulrom under en stein eller en rot.

Larvene er mørke og opptil 30 mm lange. De lever som predatore, skjult i øverste laget av jorden.

Den tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

Referanser
----------

1. ↑  Calwer, Carl Gustav. 1876. *Calwer's Käferbuch*, Tabell 3, Bilde 10
2. ↑  Carabidae of the World Arkivert 16. desember 2008 hos Wayback Machine. søkedato: desember 2008

Litteratur
----------

* Lindroth, C.H. 1985. *The Carabidae Coleoptera of Fennoscandia and Denmark*. Fauna Entomol. Scand. 15 (1) side 1-232.
* Lindroth, C.H. 1986. *The Carabidae Coleoptera of Fennoscandia and Denmark*. Fauna Entomol. Scand. 15 (2) side 233-497.

Eksterne lenker
---------------

* (en) *Carabus glabratus* i Encyclopedia of Life Rediger på Wikidata

* (en) *Carabus glabratus* i Global Biodiversity Information Facility Rediger på Wikidata

* (no) *Carabus glabratus* hos Artsdatabanken Rediger på Wikidata

* (sv) *Carabus glabratus* hos Dyntaxa Rediger på Wikidata

* (en) *Carabus glabratus* hos Fauna Europaea Rediger på Wikidata

* (en) *Carabus glabratus* hos NCBI Rediger på Wikidata

* (en) *Kategori:Carabus glabratus* – bilder, video eller lyd på Wikimedia Commons Rediger på Wikidata

* (en) *Carabus glabratus* – galleri av bilder, video eller lyd på Wikimedia Commons Rediger på Wikidata

* *Carabus glabratus* – detaljert informasjon på Wikispecies Rediger på Wikidata
* *Carabus glabratus* - bilde 1
* *Carabus glabratus* - bilde 2
* *Carabus glabratus* – Database Carabidae of the World – engelskspråklig
* *Carabus glabratus* - Ground Beetles of Ireland - engelskspråklig
* *Carabus glabratus* - Fauna Europaea - engelskspråklig
* Norsk Entomologisk forening